ออมสินเว้นค่าต๋งเอทีเอ็ม
ออมสิน จับมือส.แบงก์เว้นค่าธรรมเนียมเบิกถอนเงินผ่าน ATM ช่วงน้ำท่วม
30 ต.ค. 2565

ออมสิน จับมือส.แบงก์เว้นค่าธรรมเนียมเบิกถอนเงินผ่าน ATM ช่วงน้ำท่วม
นายเลอศักดิ์ จุลเทศ ผู้อำนวยการธนาคารออมสิน เปิดเผยว่า ธนาคารฯ ได้ร่วมกับสมาคมธนาคารไทย ยกเว้นค่าธรรมเนียมการเบิกถอนเงินสดผ่านเครื่องเอทีเอ็มข้ามเขตทุกธนาคารทั่วประเทศ ตั้งแต่บัดนี้จนถึงวันที่ 30 พ.ย. 2554 ขณะเดียวกัน ธนาคารฯ ได้ยกเว้นค่าธรรมเนียมบริการโอนเงินจากต่างประเทศผ่านระบบ Xpress Money Services ผู้นำธุรกิจโอนเงินระหว่างประเทศ เข้ามายังผู้รับเงินในประเทศไทย ตั้งแต่บัดนี้จนถึงวันที่ 6 ธันวาคม 2554           พร้อมกันนี้ เพื่ออำนวยความสะดวกในด้านการปริวรรตเงินตราให้แก่ลูกค้าและประชาชนรวมถึงชาวต่างชาติให้มากยิ่งขึ้น โดยเฉพาะอย่างยิ่งในช่วงที่ได้รับผลกระทบจากเหตุอุทกภัย ธนาคารออมสินจึงได้เปิดรับบริการแลกเปลี่ยนเงินตราต่างประเทศเพิ่มเป็น 32 สกุลหลักทั่วโลก (จากเดิม 14 สกุลหลัก) ได้แก่ เงินเหรียญสหรัฐฯ  ยูโร ปอนด์สเตอร์ลิงอังกฤษ ดอลลาร์แคนาดา ฟรังก์สวิตเซอร์แลนด์ เยนญี่ปุ่น วอนเกาหลีใต้ ริงกิตมาเลเซีย ดอลลาร์สิงคโปร์ ดอลลาร์ออสเตรเลีย หยวน(เรนมินบิ)จีน ดอลลาร์ฮ่องกง รูเปียอินโดนีเซีย รูปีอินเดีย ดีแรห์มสหรัฐอาหรับเอมิเรตส์ ดีนาร์บาห์เรน ดอลลาร์บรูไน โครนเดนมาร์ก ดีนาร์จอร์แดน ดีนาร์คูเวต โครนนอร์เวย์ ดอลลาร์นิวซีแลนด์ เรียลโอมาน เปโซฟิลิปปินส์ รูปีปากีสถาน เรียลกาตาร์ รูเบิลรัสเซีย ริยาลซาอุดิอาระเบีย โครนาสวีเดน ดอลลาร์ไต้หวัน ดองเวียดนาม และแรนด์แอฟริกาใต้          ธนาคารยังขยายระยะเวลาการให้สินเชื่อเพื่อการประกอบธุรกิจ “โครงการประกันสังคมเคียงข้างผู้ประกันตนต้านอุทกภัย วาตภัย หรือภัยพิบัติทางธรรมชาติ" ออกไปอีก 6 เดือน จากเดิมสิ้นสุดวันที่ 31 ต.ค. 2554 ขยายเวลาออกไปจนถึงวันที่ 30 เม.ย. 2555 หรือจนกว่าจะเต็มวงเงินที่สำนักงานประกันสังคมกำหนด โดยโครงการนี้เป็นโครงการที่ธนาคารออมสินร่วมกับสำนักงานประกันสังคม กระทรวงแรงงาน          ส่วนการเปิด-ปิดสาขาธนาคารออมสินที่ได้รับผลกระทบจากเหตุอุทกภัยจนต้องปิดให้บริการไปนั้น ล่าสุดสาขาในพื้นที่ 4 จังหวัด ได้แก่ จ.นครสวรรค์ ชัยนาท อุทัยธานี และ พระนครศรีอยุธยา ได้เปิดให้บริการตามปกติแล้ว ยกเว้นสาขาวังน้อย จ.พระนครศรีอยุธยา ส่วน จ.ปทุมธานี นนทบุรี และนครปฐม ยังคงปิดให้บริการจำนวน 15 สาขา รวมถึงสาขาในพื้นที่กรุงเทพมหานคร ซึ่งปิดให้บริการ 18 สาขา          อย่างไรก็ตาม ธนาคารฯ ได้นำรถตู้โมบายล์เคลื่อนที่ออกให้บริการในพื้นที่ประสบภัย มีบริการฝาก-ถอนเงินสดผ่านตู้เอทีเอ็ม และบริการทางการเงินต่างๆ ตามศูนย์พักพิงผู้ประสบภัย หรือ จุดให้บริการเคลื่อนย้ายคนและจัดส่งสิ่งของบรรเทาทุกข์ช่วยเหลือผู้ประสบภัยของทางราชการ